Predkladacia správa

I.
          Slovenská republika sa stala členským štátom Európskej únie dňom 1.5.2004. Od tohto dátumu prevzala na seba aj záväzky, ktoré z tohto členstva vyplývajú. 
          Komisia na základe poverenia Rady zo dňa 14. decembra 2000 rokovala v mene Spoločenstva a jeho členských štátov so Švajčiarskou konfederáciou o Dohode o spolupráci medzi Európskym spoločenstvom  a jeho členskými štátmi na jednej strane a Švajčiarskou konfederáciou na strane druhej v boji proti podvodom a iným protiprávnym konaniam poškodzujúcim ich finančné záujmy. Táto dohoda má byť podpísaná na zasadnutí Rady ministrov spravodlivosti a vnútra v dňoch 25. - 26. októbra 2004 v Bruseli.
          Predkladaná dohoda zefektívňuje a rozširuje oblasť administratívnej a justičnej spolupráce v trestných veciach a predstavuje rozšírenie tzv. Schengenského acquis vo vzťahu k Švajčiarsku.	
Dohoda nevyžaduje zásahy do právneho poriadku Slovenskej republiky, keďže je inšpirovaná zmluvnými nástrojmi používanými v oblasti administratívnej i justičnej spolupráce, na ktoré už slovenská legislatíva reaguje. 

II.

	Dohoda o spolupráci medzi Európskym spoločenstvom  a jeho členskými štátmi na jednej strane a Švajčiarskou konfederáciou na strane druhej v boji proti podvodom a iným protiprávnym konaniam poškodzujúcim ich finančné záujmy sa člení na 4 hlavy.  

I. hlava  obsahuje všeobecné ustanovenia, ktoré upravujú účel, predmet úpravy, možnosť odmietnuť poskytnutie pomoci pri menej závažných prípadoch a z dôvodu verejného poriadku, ochranu a ďalšie poskytnutie informácií a dôkazov získaných na základe postupov podľa tejto dohody, ako aj dôvernosť žiadosti a jej obsahu. 
II. hlava  obsahuje úpravu administratívnej pomoci úpravou jej rozsahu, vzťahu k iným medzinárodným zmluvám, primeranosť poskytnutia administratívnej pomoci, úlohy ústredných orgánov, konanie na základe žiadosti o informácie, sledovanie, vyšetrovanie, doručovanie písomností (vrátane doručovania poštou), upravuje prítomnosť cudzích orgánov na území štátu, ktorý vykonáva administratívnu pomoc, vytvára povinnosť ekonomických subjektov spolupracovať pri vybavovaní žiadostí, určuje formálne náležitosti takýchto žiadostí, upravuje zasielanie nevyžiadaných informácií, ako aj osobitné formy spolupráce (napr. spoločné operácie, spoločné osobitné vyšetrovacie tímy, pôsobenie styčných úradníkov) a tiež aj zabezpečenie pohľadávok. 
III. hlava predstavuje nadstavbu vo vzťahu k Európskemu dohovoru o vzájomnej  pomoci v trestných veciach z 20. apríla 1959 a Dohovoru o praní špinavých peňazí, vyhľadávaní, zhabaní a konfiškácii ziskov z trestnej činnosti  z 8. novembra 1990. Upravuje zasielanie žiadostí, doručovanie písomností poštou, predbežné opatrenia, prítomnosť orgánov dožadujúcej zmluvnej strany, vyhľadávanie a zhabanie, žiadosti o bankové a finančné informácie, inštitút kontrolovanej dodávky, odovzdanie zhabaných vecí, urýchlenie právnej pomoci, použitie dôkazov, zasielanie nevyžiadaných informácií. 
IV. hlava upravuje spôsob zmeny dohody, riešenie sporov, zásadu vzájomnosti pri nevybavení žiadostí, územnú pôsobnosť dohody, nadobudnutie platnosti, vypovedanie, predbežné uplatňovanie, rozšírenie platnosti na nové členské štáty EÚ a rovnocenné postavenie jazykových verzií textu dohody. 
III.

Dohoda je prezidentskou medzinárodnou zmluvou z oblasti právneho styku s cudzinou v trestných veciach a administratívnej spolupráce. 
Dohoda je na účely článku 7 ods. 4 Ústavy Slovenskej republiky možné charakterizovať ako “medzinárodnú zmluvu, na ktorej vykonanie je potrebný zákon”.  Pred jej ratifikáciou sa teda vyžaduje súhlas Národnej rady Slovenskej republiky.
Ide o medzinárodnú zmluvu, ktorá bude mať v rozsahu právneho styku s cudzinou podľa  § 372 Trestného poriadku prednosť pred ustanoveniami 23. hlavy Trestného poriadku.

Vzhľadom na skutočnosť, že Rada EU finalizuje jazykovú úpravu znenia rozhodnutia ako aj textu dohody ku dňu 18. 10. 2004, Ministerstvo spravodlivosti Slovenskej republiky si k tomuto termínu vyhradzuje právo na prípadné jazykové korekcie textu dohody.